*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 11ης Δεκεμβρίου 1986

σχετικά με τη βελτίωση της αποτελεσματικότητας των γεωργικών διαρθρώσεων στη Δανία, σύμφωνα με τον κανονισμό (ΕΟΚ) αριθ. 797/85 του Συμβουλίου

(Το κείμενο στη δανική γλώσσα είναι το μόνο αυθεντικό)

(87/49/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 797/85 του Συμβουλίου της 12ης Μαρτίου 1985 για τη βελτίωση της αποτελεσματικότητας των γεωργικών διαρθρώσεων (1), και ιδίως το άρθρο 25 παράγραφος 3,

Εκτιμώντας:

ότι η δανική κυβέρνηση ανακοίνωσε, σύμφωνα με το άρθρο 24 του κανονισμού (ΕΟΚ) αριθ. 797/85, τις ακόλουθες νομοθετικές και κανονιστικές διατάξεις σχετικά με τη γεωργική κατάρτιση:

- νόμος αριθ. 703 της 22ας Νοεμβρίου 1982 σχετικά με τις ενισχύσεις για συμπληρωματική κατάρτιση στο πλαίσιο των γεωργικών επαγγελμάτων,

- διάταγμα του υπουργού γεωργίας αριθ. 295 της 23ης Ιουνίου 1983 σχετικά με την ενίσχυση για συμπληρωματική κατάρτιση στο πλαίσιο των γεωργικών επαγγελμάτων,

- νόμος αριθ. 259 της 4ης Ιουλίου 1970 σχετικά με τις δημόσιες σχολές, τις γεωργικές σχολές, τις σχολές οικιακών επαγγελμάτων και τις σχολές πρωτοβάθμιας εκπαίδευσης,

- διάταγμα του υπουργού παιδείας αριθ. 329 της 11ης Ιουνίου 1983 σχετικά με το νόμο για την εκπαίδευση εκτός των ωρών εργασίας,

- διάταγμα του υπουργού εργασίας αριθ. 140 της 2ας Απριλίου 1984 σχετικά με το νόμο για την επαγγελματική κατάρτιση των ειδικευμένων εργατών,

- διάταγμα αριθ. 550 του υπουργού εργασίας της 1ης Νοεμβρίου 1978 για εκπαιδευτικές διευκολύνσεις των ειδικευμένων εργατών,

- νόμος αριθ. 237 της 6ης Ιουνίου 1985 σχετικά με τη συμπληρωματική σπαγγελματική κατάρτιση,

- νόμος αριθ. 12 της 5ης Ιανουαρίου 1971 σχετικά με τη δημόσια ενίσχυση που χορηγείται σε ορισμένες ιδιωτικές σχολές·

ότι, εξάλλου, η δανική κυβέρνηση ανακοίνωσε στις 6 Μαρτίου, στις 24 Ιουνίου και στις 8 Σεπτεμβρίου 1986, συμπληρωματικές πληροφορίες και στοιχεία που περιελάμβαναν ιδίως περιγραφή των μαθημάτων κατάρτισης για τους εργαζόμενους στο γεωργικό τομέα στο πλαίσιο της συμπληρωματικής επαγγελματικής κατάρτισης·

ότι, σύμφωνα με το άρθρο 25 παράγραφος 3 του κανονισμού (ΕΟΚ) αριθ. 797/85, η Επιτροπή πρέπει να αποφασίσει αν πληρούνται οι όροι για τη χρηματοδοτική συμμετοχή της Κοινότητας, ανάλογα με το κατά πόσο οι αναφερθείσες διατάξεις συμβιβάζονται με τον εν λόγω κανονισμό, και λαμβάνοντας υπόψη τους στόχους του κανονισμού αυτού καθώς και την απαραίτητη διασύνδεση μεταξύ των διαφόρων μέτρων.

ότι τα διάφορα μαθήματα γεωργικής κατάρτισης που οργανώνονται βάσει των νομοθετικών και κανονιστικών διατάξεων οι οποίες αναφέρονται και περιγράφονται στις δανικές ανακοινώσεις της 6ης Μαρτίου και της 8ης Σεπτεμβρίου 1986, πληρούν, καταρχήν, τους όρους και ανταποκρίνονται στους στόχους του άρθρου 21 του κανονισμού (ΕΟΚ) αριθ. 797/85·

ότι ζητήθηκε η γνώμη της επιτροπής του Ευρωπαϊκού Γεωργικού Ταμείου Περιφερειακής Ανάπτυξης (ΕΓΤΠΕ) σχετικά με τα χρηματοδοτικά θέματα·

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Γεωργικών Διαρθρώσεων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Τα μαθήματα συμπληρωματικής γεωργικής κατάρτισης που οργανώνονται βάσει των νομοθετικών και κανονιστικών διατάξεων οι οποίες αναφέρονται στις αιτιολογικές σκέψεις και περιγράφονται στις ανακοινώσεις της δανικής κυβέρνησης της 6ης Μαρτίου και της 8ης Σεπτεμβρίου 1986, πληρούν τους όρους για χρηματοδοτική συμμετοχή της Κοινότητας, δυνάμει του άρθρου 21 του κανονισμού (ΕΟΚ) αριθ. 797/85.

Άρθρο 2

Η παρούσα απόφαση απευθύνεται στο Βασίλειο της Δανίας.

Βρυξέλλες, 11 Δεκεμβρίου 1986.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 93 της 30. 3. 1985, σ. 1.